**Cuprins**

[I. Evoluții macroeconomice recente ale economiei românești 1](#_Toc78799186)

[II. Politica fiscal-bugetară aferentă anului 2021 10](#_Toc78799188)

[III.Execuția bugetară pe primul semestru al anului 2021 18](#_Toc78799189)

[IV. Finanțarea deficitului bugetar și datoria publică 29](#_Toc78799190)

[V. Absorbția fondurilor externe nerambursabile 32](#_Toc78799191)

[Concluzii 33](#_Toc78799192)

1. **Evoluții macroeconomice recente ale economiei românești**

În trimestrul I 2021, activitatea economică a continuat să se desfășoare în condiții de pandemie, însă volumul său s-a menținut aproximativ la același nivel cu trimestrul corespunzător din 2020. Astfel, conform datelor publicate de Institutul Național de Statistică, în trimestrul I 2021 comparativ cu trimestrul I 2020 produsul intern brut s-a majorat, în termeni reali, cu 0,1% față de aceeași perioadă din 2020 și cu 2,9% față de trimestrul precedent (pe serie ajustată sezonier).

Comparativ cu evoluțiile la nivelul Uniunii Europene, creșterea de 2,9% realizată în primul trimestru față de intervalul anterior, poziționează țara noastră pe locul 5 în topul statelor membre, după Irlanda (7,8%), Croația (5,8%), Estonia (4,8%) și Grecia (4,4%). De asemenea, România se situează cu circa 3 puncte procentuale peste media UE27 (-0,1%) și Zona Euro (-0,3%).

**Contribuția la creșterea reală a PIB a elementelor de cheltuieli**



**Pe latura cererii**, este de remarcat evoluția spectaculoasă a procesului investițional care s-a concretizat într-o majorare a formării brute de capital fix cu 11,7% în trimestrul I 2021 comparativ cu aceeași perioadă din 2020. Cu o contribuție de +2,0 puncte procentuale la dinamica ratei reale a PIB, investițiile brute reprezintă principalul factor care susține trecerea la etapa de recuperare a scăderii economice din anul 2020 și baza unei creșteri economice sănătoase. Totodată, se constată tendința agenților economici de a-și forma stocuri necesare asigurării continuității activității, ceea ce a condus la o contribuție a stocurilor la produsul intern brut de +0,9 puncte procentuale. În aceste condiții, acumularea brută (formarea brută de capital) a avut un avans de 14,3%.

Consumul privat a înregistrat o majorare cu 0,9% comparativ cu trimestrul corespunzător din anul 2020, contribuind cu +0,6 puncte procentuale la creșterea economică. În cadrul acestuia, cheltuiala pentru consumul final al gospodăriilor populației s-a majorat cu 0,8%, în principal, datorită creșterii cu 5,1% a cumpărărilor de mărfuri, această componentă având o contribuție de +2,1 puncte procentuale la creșterea PIB. De asemenea, trebuie remarcată creșterea înregistrată de componentele autoconsum și piață țărănească (+4,3%) și alte consumuri (+5,1%). În contrast cu acestea, în condițiile în care anul 2021 a debutat tot cu măsuri restrictive, serviciile pentru populație au scăzut cu 11,0%, cu un aport negativ de 1,4 puncte procentuale la dinamica PIB. Pe de altă parte, consumul guvernamental a avut o contribuție negativă la rata de creștere economică (-1,0 puncte procentuale) reducându-se cu 4,8% comparativ cu creșterea de 5,9% înregistrată în trimestrul I 2020.

Pe ansamblul economiei, cererea internă s-a majorat în trimestrul I 2021 comparativ cu trimestrul I 2020 cu 2,3%, contribuind cu 2,5 puncte procentuale la creșterea PIB, fiind însă contrabalansată de cererea externă care a avut un aport negativ de 2,7 puncte procentuale la dinamica PIB. Contribuția negativă a exportului net la creșterea economică a fost rezultatul majorării cu 4,7% a importului de bunuri și servicii, în timp ce exportul de bunuri și servicii s-a redus cu 0,2%. În cadrul importurilor de bunuri și servicii, nevoia de a satisface cererea internă a determinat o majorare a importurilor de bunuri cu 6,9%. De asemenea, ca urmare a unei ușoare îmbunătățiri a rezultatelor producției industriale în trimestrul I 2021, exportul de bunuri a crescut cu 2,7%. În condițiile în care unele măsuri restrictive au continuat și în anul 2021, atât exportul, cât și importul de servicii au rămas tot în zona negativă a dinamicii (-7,4%, respectiv -6,2%), segmentul turismului contribuind substanțial la această scădere (în trimestrul I 2021 comparativ cu trimestrul I 2020 sosirile vizitatorilor străini în România s-au redus cu 52,2%, iar plecările vizitatorilor români în străinătate s-au diminuat cu 54,0%).

Pe domenii de activitate sunt de remarcat evoluțiile pozitive din industrie, agricultură și construcții. Astfel valoarea adăugată brută din industrie s-a majorat cu 1,9% în trimestrul I 2021 comparativ cu aceeași perioadă din 2020, ceea ce s-a concretizat într-o contribuție la creșterea reală a PIB de 0,3 puncte procentuale. În construcții, valoarea adăugată brută s-a mărit cu 1,2%, iar în agricultură cu 2,1%.

În ceea ce privește sectorul terțiar pe ansamblul său, valoarea adăugată brută s-a diminuat cu 0,6%, conducând la o reducere a PIB cu 0,3 puncte procentuale. În cadrul serviciilor se remarcă evoluția spectaculoasă a domeniul IT, cu o majorare a VAB cu 10,7%, ceea ce a reprezentat susținerea creșterii reale a PIB cu 0,8 puncte procentuale. Tot în cadrul serviciilor, s-au evidențiat sporuri ușoare ale VAB în ramura comerț, transporturi, hoteluri și restaurante (0,2%) și administrație publică (0,3%). Pe de altă parte, o contracție accentuată s-a înregistrat în ramura „activități de spectacole, culturale și recreative” de 16,5%, pe fondul menținerii stării de alertă la nivel național, instituirea carantinei în unele localități și desfășurarea cu restricții a activității în acest domeniu. Această scădere a dus la reducerea cu 0,5 puncte procentuale a creșterii PIB. O altă categorie afectată de criza sanitară a fost cea a serviciilor profesionale, științifice și tehnice, activități de servicii suport unde VAB s-a diminuat cu 7,9%, având un impact negativ de 0,6 puncte procentuale asupra dinamicii PIB.

**Contribuția la creșterea reală a PIB a elementelor de creare**



Valoarea de 225,1 miliarde lei a produsului intern brut, realizat în trimestrul I 2021, a fost rezultatul unei contracții de 0,2%, în termeni reali și a unui deflator de 3,3%, ceea ce a condus la o creștere nominală de 3,2%.

**Volumul producției industriale** s-a majorat cu 16,0% în primele 6 luni ale anului curent față de aceeași perioadă din 2020, pe seama revigorării unor ramuri cu o pondere ridicată la export, care au fost afectate anul trecut în contextul pandemiei, respectiv fabricarea autovehiculelor de transport rutier (+38,0%), fabricarea echipamentelor electrice (+32,7%), fabricarea de mașini, utilaje și echipamente (+28,1%) și fabricarea mobilei (+26,9%). În structură, industria prelucrătoare a depășit cu 1,8 puncte procentuale creșterea pe total industrie, majorându-se cu 17,8%, urmată de producția de energie electrică și termică (12,9%), în timp ce în industria extractivă s-a consemnat o scădere de 2,1%.

În cazul ramurilor industriei ușoare, se constată o continuare a declinului în cazul fabricării articolelor de îmbrăcăminte (-10,0%) și o redresare într-un ritm lent în ceea ce privește produsele de pielărie și încălțăminte (1,1%).

Orientarea populației către bunurile de folosință îndelungată a condus la o majorare de 42,6% pe această componentă, în primul semestru. Deși producția de bunuri de capital a crescut cu 28,2%, influențată și de revenirea principalilor parteneri comerciali, acest sector fiind puternic integrat în lanțurile de producție europene, nu a reușit să atingă nivelul pre-pandemie. În cazul bunurilor de uz curent, creșterea înregistrată a fost de numai 1,1%.

În primul trimestru din 2021, **investițiile nete** au crescut cu 9,9% comparativ cu trimestrul I 2020, consemnând a 3-a cea mai mare dinamică trimestrială în T1 din ultimii 10 ani. **Investițiile nete** în utilaje s-au majorat cu 18,1%, reprezentând 36,6% din total, în timp ce lucrările de construcții noi pe total economie au crescut cu 6,5%, fiind predominante în structura investițiilor, cu o pondere de 53,3%.

Deși într-un ritm atenuat, performanța sectorului construcții continuă și în acest an, **volumul lucrărilor de construcții** majorându-se în primele 5 luni cu 5,5%, față de perioada similară a anului precedent. Pe obiecte de construcții se detașează clădirile rezidențiale, cu o creștere de 23,9%, în timp ce pe elemente de structură construcțiile noi s-au majorat cu 12,8%, iar reparațiile capitale și lucrările de întreținere și reparații curente (datorită creșterilor semnificative din anul precedent) au scăzut în această perioadă cu 11,3% și respectiv 6,8%.

**Volumul cifrei de afaceri pentru comerțul cu amănuntul** a fost mai ridicat în primul semestru cu 13,4% comparativ cu aceeași perioadă a anului 2020, în principal datorită vânzărilor de produse nealimentare (+21,4%) și carburanți (+14,7%), în timp ce în cazul produselor alimentare creșterea a fost de doar 4,9%. În cadrul mărfurilor nealimentare, este de remarcat creșterea volumului vânzărilor de textile, îmbrăcăminte, încălțăminte (59,6%). Preferințele consumatorilor continuă să fie îndreptate spre achizițiile prin intermediul caselor de comenzi sau prin internet, acestea înregistrând o creștere de 18,4%.

**Exporturile de bunuri** au totalizat în primele 6 luni ale anului 2021, valoarea de 36,2 miliarde euro, înregistrând o dinamică pozitivă de 26,5% față de perioada similară a anului precedent (+7,6 miliarde euro). Expedierile intra-comunitare au înregistrat o majorare de 28,6%, ponderea produselor destinate statelor UE în exporturile totale reprezentând 74,1%.

La nivel sectorial, exportul de mașini și echipamente pentru transport a constituit aproape jumătate din totalul bunurilor livrate pe piețele externe (47,9%) și a înregistrat o creștere cu 30,2% față de intervalul primul semestru 2020. Produsele industriei manufacturiere au susținut în proporție de peste 30% nivelul exporturilor, de menționat fiind faptul că livrările de mărfuri manufacturate, clasificate în principal după materia primă (fier, oțel, cauciuc, metal, etc.) au crescut cu 31,7%, ca urmare a majorării cu 33,3% a expedierilor către piața intra-UE.

**Importurile de bunuri** au crescut, în primele 6 luni ale anului 2021 cu 25,6%, pe fondul avansului de 26,5% consemnat pe zona intra-UE de proveniență a produselor. Ponderea achizițiilor intra-comunitare a reprezentat 73,5% din valoarea totală a importurilor realizate în primul semestru din 2021.

Structura importurilor de bunuri a fost dominată, ca și în cazul exporturilor, de grupele de produse: mașini și echipamente pentru transport (36,6%) și alte produse manufacturate (30,0%).

**Evoluția Comerțului Exterior ianuarie - iunie 2021**

**Balanța comercială a României** s-a închis, în primele 6 luni ale anului 2021, cu un deficit FOB-CIF în valoare de 10,7 miliarde euro, generat în proporție de 71,5% de către zona intra a schimburilor de bunuri.

Sectorul de mașini și echipamente pentru transport a acoperit doar 1,9% din deficitul comercial total, cu un excedent de 207,1 milioane euro. Pe zona de petrochimie (produse farmaceutice, îngrășăminte, materiale plastice etc.) deficitul a fost de 5,1 miliarde euro și a reprezentat aproape 48% din pierderea consemnată pe total, în timp ce la alimente și animale vii, minusul de 1,5 miliarde euro a rezultat în totalitate din comerțul cu statele UE.

În primele 5 luni din 2021, **contul curent al balanței de plăți** a înregistrat un sold negativ în valoare de 5.947 milioane euro, comparativ cu 3.207 milioane euro atins în aceeași perioadă din anul 2020. În structură, a fost consemnat un deficit al balanței bunurilor cu 1.130 milioane euro mai mare, balanța veniturilor secundare și cea a serviciilor au înregistrat excedente mai mici cu 287 milioane euro, respectiv cu 72 milioane euro, în timp ce veniturile primare și-au transformat excedentul în deficit.

**Investițiile străine directe** au însumat, în perioada ianuarie-mai 2021, o valoare de 2.432 milioane euro, comparativ cu 758 milioane euro în aceeași perioadă a anului anterior. Nivelul investițiilor reale în economie (participații la capital și profit reinvestit) a fost de 2.340 milioane euro, în timp ce pentru creditele intragrup a fost consemnată o valoare netă de 92 milioane euro.

Creșterea **prețurilor de consum** și-a continuat traiectoria manifestată încă din prima parte a anului, inflația anuală ajungând în luna iunie la un vârf de 3,94%, cu aproape 1 punct procentual mai mult decât în luna ianuarie 2021.

Pe medie, în primul semestru al anului 2021 comparativ cu perioada corespunzătoare a anului anterior, prețurile de consum au crescut cu 3,36%. Creșterile cele mai pronunțate s-au înregistrat la mărfurile nealimentare (4,67%), urmate de tarifele la servicii (2,51%), în timp ce prețurile mărfurilor alimentare s-au majorat doar cu 1,93%.

Creșterea bruscă a prețurilor la energia electrică de la începutul anului, precum și majorarea prețurilor la carburanți, ca urmare a creșterilor pronunțate ale cotațiilor petrolului din prima parte a anului 2021, au influențat semnificativ evoluția prețurilor în cazul bunurilor nealimentare. Deprecierea monedei naționale din primul semestru a contribuit, de asemenea, la creșterea prețurilor de consum.

Totodată, contextul de relaxare a condițiilor de prevenire a extinderii pandemiei de COVID-19 a condus la scăderea prețurilor mărfurilor alimentare, față de anul precedent, fapt indus de majorarea ofertei de consum pentru produsele de strictă necesitate, cât și de revenirea la normal a activităților economice privind lanțurile de aprovizionare și distribuție.

**Contribuții la rata anuală a inflației (%)**

**Cursul mediu de schimb leu/euro** s-a situat, în primele 6 luni ale anului curent, la valoarea de 4,9008 lei/euro, moneda națională înregistrând o depreciere în termeni nominali de 1,73%, față de perioada corespunzătoare din 2020, în timp ce în termeni reali aceasta s-a apreciat cu 1,57%. În perioada ianuarie - iunie 2021, raportul euro/dolar a fost de 1,21.

**Efectivul salariaților** s-a majorat începând cu luna ianuarie din 2021 față de luna anterioară, și s-a înscris pe un trend ușor crescător comparativ cu traiectoria din perioada corespunzătoare din 2020. Acesta a ajuns la sfârșitul lunii iunie la 4.969,2 mii persoane. Față de efectivul salariaților înregistrat la sfârșitul lunii iunie din anul 2020 creșterea a fost de 1,5%.

**Numărul mediu al salariaților** (calculat ca medie aritmetică a efectivelor lunare) în primele 6 luni ale anului 2021 a fost de 4.949,9 mii persoane, în creștere cu 0,1% față de aceeași perioadă a anului 2020. Pe sectoare, evoluția a fost următoarea: sectorul bugetar a avut o creștere de 1,5%, iar în sectorul concurențial s-a înregistrat o scădere de 0,2% față de aceeași perioadă a anului 2020. În structură, distribuția a fost următoarea: salariații din sectorul bugetar reprezentau 19,9% din totalul salariaților din economie, iar cei din sectorul concurențial 80,1%.

Reducerea numărului mediu al salariaților a fost cauzată exclusiv de efectele pandemiei de COVID-19 atât la nivel național (măsurile de distanțare socială), cât și internațional (reducerea exporturilor și problemele lanțurilor de aprovizionare). Astfel, începând cu luna ianuarie scăderea s-a atenuat față de luna corespunzătoare din anul precedent iar din luna aprilie dinamica a trecut în teritoriu pozitiv pentru prima dată în ultimele 13 luni (+0,9% în aprilie și accelerare la 1,4% în mai, respectiv 1,5% în iunie). În primele 6 luni din acest an, **în sectorul bugetar**, s-a înregistrat o creștere cu 1,5%, iar în cadrul acestuia s-a observat o creștere de 3,8% în sănătate și asistență socială și de 0,4% în învățământ, și în același timp o scădere de 0,9% în administrația publică. Salariații din sectorul bugetar au fost distribuiți astfel: 43,0% în sănătate și asistență socială; 35,7% în activitățile de învățământ și 21,2% în administrația publică.

**În sectorul concurențial**, s-au înregistrat scăderi ale numărului de salariați în primele 6 luni față de perioada similară din 2020 în industrie cu 2,2% și în agricultură cu 0,7%, o staționare în servicii comerciale, iar în construcții a fost un spor de 5,4%.

Distribuția **salariaților pe activități economice** la sfârșitul lunii mai arată că: 26,0% din totalul salariaților din economie și 32,4% din numărul salariaților din sectorul concurențial erau în industrie (din care 21,8% în total economie erau în industria prelucrătoare); 16,2% în comerț; 8,6% în sănătate și asistență socială; 8,6% în construcții; 7,1% în învățământ; 5,2% în transport și depozitare; 4,4% în hoteluri și restaurante; 4,2% în administrația publică; 2,4% în agricultură, silvicultură și pescuit.

**Creșteri semnificative ale numărului de salariați**, în primele 6 luni ale anului 2021, s-au înregistrat în următoarele activități economice: activități de servicii anexe extracției (+12,3%); activități de servicii în tehnologia informației +(11,4%); fabricarea echipamentelor electrice (+8,7%); fabricarea produselor din tutun (+5,4%); extracția minereurilor metalifere (+4,4%); fabricarea produselor farmaceutice de bază și a preparatelor farmaceutice (+4,0%); alte activități extractive (+3,4%); fabricarea hârtiei şi a produselor din hârtie (+2,4%).

În perioada ianuarie – iunie 2021 comparativ cu aceeași perioadă din 2020 numărul locurilor de muncă a crescut cu **5,8 mii (locuri de muncă în regim salarial**).

Industria a cunoscut o diminuare a locurilor de muncă cu 29,6 mii pe total, din care industria prelucrătoare cu 28,4 mii locuri de muncă. Ramurile industriei prelucrătoare au fost afectate neuniform, circa 52% din reducerea numărului mediu de salariați localizându-se în șase ramuri după cum urmează: fabricarea articolelor de îmbrăcăminte (-13,4 mii persoane); fabricarea autovehiculelor de transport rutier (-8,7 mii persoane); tăbăcirea și finisarea pieilor (-4,6 mii persoane); industria construcțiilor metalice și a produselor din metal, exclusiv mașini, utilaje și instalații (-1,6 mii persoane); fabricarea de mașini, utilaje și echipamente (-2,1 mii persoane). În hoteluri și restaurante una dintre cele mai afectate activități, scăderea numărului de salariați a fost de 2,7%, respectiv 5,7 mii persoane. În cadrul efectivelor de salariați de la sfârșitul lunii au fost cuprinse și persoanele care beneficiază de șomajul tehnic, în conformitate cu prevederile legale în vigoare.

În același timp, au existat și ramuri care nu au fost afectate de criza sanitară și care și-au extins personalul: sectorul construcțiilor a angajat în primele 6 luni din anul 2021 cu 21,8 mii persoane (respectiv 5,4%) mai mult față de perioada corespunzătoare din 2020, urmat de activitățile de servicii IT, cu un plus de 9,4 mii persoane (4,8%).

**Câștigul salarial mediu brut** pe total economie, a fost în primele 6 luni ale anului 2021 de 5.685 lei, cu 7,9 % mai mare decât cel înregistrat în perioada corespunzătoare a anului 2020. Câștigul salarial mediu net s-a majorat cu 8,0%, fiind de 3.484 lei.

Câștigul salarial mediu brut a crescut comparativ cu perioada corespunzătoare a anului 2020, în următoarele activități: silvicultură și exploatare forestieră; pescuit și acvacultură (24,3%), fabricarea autovehiculelor de transport rutier, a remorcilor și semiremorcilor (18,8%), fabricarea de mobilă (18,8%), extracția cărbunelui superior și inferior (16,1%), fabricarea produselor din cauciuc și mase plastice (14,6%), extracția petrolului brut și a gazelor naturale (13,7%), industria metalurgică (12,8%), hoteluri și restaurante (12,0%), industria prelucrătoare (11,8%), activități de spectacole, culturale și recreative (10,9%), agricultură, silvicultură și pescuit (9,2%), activități profesionale, științifice și tehnice (9,1%), comerț cu ridicata și cu amănuntul; repararea autovehiculelor și motocicletelor (8,9%).

In sectorul bugetar, creșterea medie a câștigului salarial mediu brut a fost de 3,3% comparativ cu perioada corespunzătoare a anului 2020, în timp ce în sectorul concurențial s-a majorat cu 9,3%.

**În termeni reali**, pe total economie, creșterea câștigului salarial a fost de 4,5%. Câștigul salarial real în sectorul bugetar a înregistrat o scădere de 0,2%, iar în sectorul concurențial o creștere de 6,0%.

**La nivelul întregii economii, în primele 6 luni ale anului 2021, fondul de salarii s-a majorat cu 8,0% în condițiile în care numărul mediu de salariați a crescut cu 0,1%, iar câștigul salarial mediu brut cu 7,9%.**

**Șomajul înregistrat** la nivel național a avut un trend crescător, urmare a manifestării efectelor pandemiei de COVID-19. Măsurile de sprijin adoptate de Guvernul României, în special cele care au vizat șomajul tehnic, au făcut ca personalul să rămână angajat în cadrul firmelor chiar dacă activitatea acestora a suferit diminuări. Șomajul înregistrat la sfârșitul lunii iunie 2020 a ajuns la 260,7 mii persoane cu o rată a șomajului de 3,0%, iar la sfârșitul lunii iunie 2021 numărul șomerilor înregistrați a crescut la 262,1 mii persoane cu o rată a șomajului înregistrat tot de 3,0%. Numărul șomerilor înregistrați la sfârșitul lunii iunie 2021 a crescut cu 1,4 mii persoane (0,6%) față de iunie 2020. Din totalul șomerilor înregistrați, 69,5 mii persoane au fost șomerii indemnizați (26,5%) și 192,6 mii persoane șomeri neindemnizaţi (73,5%). Pe medii de rezidență numărul șomerilor înregistrați se prezintă astfel: 82,4 mii persoane (31,4%) din mediul urban și 179,7 mii persoane (68,6%) din mediul rural.

**Structura șomajului pe grupe de vârstă,** la sfârșitul lunii iunie 2021, ne arată că cea mai mare pondere a avut-o grupa de vârstă 40 - 49 de ani, care reprezentau 27,5% din totalul șomerilor înregistrați, urmați de grupele 50 - 55 de ani (20,8%), peste 55 de ani (20,3%) și 30-39 ani (17,1%).

**După nivelul de instruire**, șomerii fără studii și cei cu nivel de instruire primar, gimnazial și profesional aveau ponderea cea mai mare în totalul șomerilor înregistrați, respectiv 73,3%. Șomerii cu nivel de instruire liceal și post-liceal reprezentau 20,9% din totalul șomerilor înregistrați, iar cei cu studii universitare reprezentau 5,7%.

# În ceea ce privește **șomajul de lungă durată**, la sfârșitul lunii iunie 2021 se aflau înregistrați 104,1 mii persoane (39,7% din totalul șomerilor înregistrați), din care 10,3 mii persoane din rândul tinerilor cu vârsta sub 25 de ani (41,9% din totalul șomerilor de lungă durată sub 25 de ani) și 93,8 mii persoane (39,5% din rândul adulților cu vârsta peste 25 de ani).

# **Politica fiscal-bugetară aferentă anului 2021**

Construcția bugetară pe anul 2021 a avut la bază următoarele obiective:

1. Susținerea unei creșteri economice inteligente, sustenabile și incluzive pe orizontul de referință, finanțarea schemelor de ajutor de stat prin măsuri de înlăturare a efectelor crizei pandemice generate de COVID-19 care țintesc populația și agenții economici;
2. Realizarea graduală a consolidării fiscale prin măsuri care să permită atingerea țintei de deficit prevăzută de regulamentele europene până la sfârșitul orizontului de prognoză, respectiv anul 2024;
3. Reforma, prioritizarea și programarea multianuală a investițiilor publice prin creșterea aportului fondurilor europene cu efect multiplicator și aport direct la formarea brută de capital fix;
4. Crearea unei politici fiscale predictibile pentru susținerea și adaptarea mediului de afaceri la provocările ridicate de criza sanitară, simplificarea fiscalității și fluidizarea proceselor interne, pentru a crea premisa unei creșteri economice durabile;
5. Dezvoltarea și diversificarea instrumentelor de management ale datoriei publice pentru menținerea datoriei publice la un nivel sustenabil;
6. Eficientizarea calitativă a cheltuielilor publice printr-un pachet susținut de reforme în domeniul cheltuielilor de personal, al pensiilor, precum și asupra operatorilor economici așa cum sunt definiți în Ordonanța Guvernului nr.26/2013.

**Principalele măsuri avute în vedere la elaborarea bugetului pe anul 2021:**

* **menținerea în anul 2021 a cuantumului brut al salariilor de bază/soldelor de funcție/salariilor de funcție /indemnizațiilor de încadrare lunară** de care beneficiază personalul plătit din fonduri publice, precum și a indemnizațiilor aferente funcțiilor de demnitate publică și funcțiilor asimilate acestora, prevăzute în anexa nr. IX la *Legea-cadru nr. 153/2017*, la nivelul acordat pentru luna decembrie 2020;
* **menținerea în anul 2021 a cuantumului sporurilor, indemnizațiilor, compensațiilor, primelor** și al celorlalte elemente ale sistemului de salarizare care fac parte, potrivit legii, din salariul brut lunar cel mult la nivelul cuantumului acordat pentru luna decembrie 2020, în măsura în care personalul ocupă aceeași funcție și își desfășoară activitatea în aceleași condiții;
* **menținerea în anul 2021 a cuantumului indemnizației de hrană la nivelul stabilit pentru anul 2020;**
* **neacordarea de premii și a indemnizației de vacanță prevăzută de *Legea-cadru nr. 153/2017;***
* **compensarea orelor suplimentare pentru personalul bugetar numai cu timp liber corespunzător** pentru polițiști și cadre militare se mențin reglementările din anii anteriori care vizează acordarea drepturilor salariale pentru activitatea desfășurată în zilele de sărbători legale;
* **prelungirea folosirii voucherelor de vacanță** emise în anul 2019 și anul 2020 până la sfârșitul anului 2021 și suspendarea emiterii de vouchere de vacanță pentru anul 2021 de către autoritățile și instituțiile publice, astfel cum sunt definite la art. 2 alin. (1) pct. 30 din Legea nr. 500/2002, cu modificările și completările ulterioare, și la art. 2 alin. (1) pct. 39 din Legea nr. 273/2006, cu modificările și completările ulterioare, indiferent de sistemul de finanțare și de subordonare, inclusiv activitățile finanțate integral din venituri proprii, înființate pe lângă instituțiile publice, precum și serviciile publice autonome de interes național, cu personalitate juridică, reglementate prin Legea nr.41/1994;
* studenții înmatriculați la forma de învățământ cu frecvență, în instituțiile de învățământ superior acreditate, **în vârstă de până la 26 de ani, beneficiază de tarif redus cu 50% pe mijloacele de transport local în comun, transportul intern auto, transport intern feroviar la toate categoriile de trenuri și naval.** Studenții orfani sau proveniți din casele de copii beneficiază de gratuitate pentru aceste categorii de transport.”

**Măsuri destinate îmbunătățirii nivelului de colectare a veniturilor bugetare avute în vedere de către Agenția Națională de Administrare Fiscală**

Obiectivele strategice ale A.N.A.F. vizează permanenta îmbunătățire a colectării bugetare pe întregul flux al activităților de administrare fiscală, dar și combaterea fermă a evaziunii fiscale. În acest context și cu scopul eficientizării colectării veniturilor Bugetului General Consolidat au fost adoptate Planul Operațional de Recuperare a Veniturilor și Strategia ANAF 2021-2024. Aceste documente conțin măsuri concrete a căror implementare a fost inițiată încă din anul 2020, într-un context sanitar și economic dificil.

Începând cu luna ianuarie, ANAF a reluat treptat activitățile normale de administrare fiscală, propunându-și o revenire rapidă la nivelul conformării fiscale înregistrate la finalul anului 2019. Principalele linii de acțiune stabilite pentru acest an se încadrează în viziunea extinsă pe termen mediu prezentată în Strategia ANAF, acestea fiind:

1. **Simplificarea procedurilor de administrare fiscală**: simplificarea declarațiilor fiscale, continuarea procesului de extindere a depunerii on-line a declarațiilor de înregistrare fiscală, asigurarea posibilității contribuabililor de a solicita înregistrarea fiscală inițială prin mijloace electronice;
2. **Accelerarea procesului de digitalizare:** stabilirea priorităților multianuale de dezvoltare IT necesare susținerii activității de conformare, punerea la dispoziția contribuabililor de noi servicii electronice/noi funcționalități pentru serviciile electronice/telefonice existente, etc.;
3. **Management integrat al riscului,** conform noului design al agenției, ca urmare a procesului de operaționalizare a Direcției Generale de Management a Riscului. Va fi accelerată dezvoltarea unor proiecte de conformare fiscală, pentru a înțelege mai bine resorturile și mecanismele unor comportamente fiscale și pentru a dezvolta planuri țintite de măsuri pentru stimularea conformării fiscale pe diferite paliere.
4. **Campanii intense de informare și conștientizare a cetățenilor,** crearea unor servicii de chat și a unui sistem webinar prin care se vor derula întâlniri virtuale cu contribuabilii, etc.

Totodată, se va continua implementarea obiectivelor care vor duce la îndeplinirea viziunii ANAF pe termen mediu, astfel:

1. **SERVICII - dezvoltarea unei relații de parteneriat cu contribuabilii pentru serviciile prestate, prin:**

* Design nou și inovator de procese de activitate și servicii în interacțiunea cu contribuabilii, centrat pe contribuabili și în colaborare cu aceștia ;
* Dezvoltarea/extinderea de servicii simple și accesibile pentru contribuabili;
* Consolidarea mecanismului consultativ de colaborare cu mediul de afaceri și contribuabilii și colaborarea cu parteneri externi pentru identificarea de soluții inovatoare.

**II. SOLUȚII DIGITALE INTEGRATE - transformarea ANAF într-o organizație performantă și inteligentă cu soluții digitale integrate, care utilizează la maximum datele și informațiile disponibile, cu următoarele obiective specifice:**

* Utilizarea digitalizării ca abordare inteligentă pentru domeniile funcționale ale administrației fiscale;
* Consolidarea capacității administrative necesare procesului de transformare digitală;
* Asigurarea cadrului tehnologic necesar tranziției către o administrație fiscală digitală.

**III. PREVENIREA ȘI COMBATEREA EVAZIUNII FISCALE - o instituție ce vine în sprijinul conformării contribuabililor și al menținerii unui mediu economic echitabil, prin:**

* Actualizarea permanentă a registrului riscurilor în urma analizării schimbărilor intervenite în cadrul economico social;
* Identificarea și abordarea timpurie a riscurilor de neconformare cu implementarea de **instrumente noi** pentru organele fiscale:
  + **Desk-audit** - dezvoltarea componentei de control fiscal ce vizează verificarea documentară precum și intensificarea acțiunilor de prevenire în scopul creșterii conformării voluntare;
  + **Controlul comerțului electronic -** operațiunea *“Mercur”* va continua în ritm accelerat și va fi extinsă pentru asigurarea fiscalizării încasărilor provenite din vânzările on-line de bunuri și servicii, fiind cea mai amplă acțiune în domeniul comerțului electronic nefiscalizat;
  + **Implementarea SAF-T** (fișierul standard internațional de control), rolul acestuia fiind de raportare standardizată a unor informații financiare, de a simplifica astfel, interacțiunea contribuabililor cu autoritățile fiscale, principalul avantaj fiind facilitarea identificării corecte și a sancționării ferme a comportamentelor neconforme;
  + **Interconectarea caselor de marcat** - proiectul vine în sprijinul efectuării unor analize de risc complexe cu date furnizate în timp real ce conduc la construirea unei imagini fidele a comportamentului fiscal și comercial a contribuabililor, termenul de finalizare fiind 30 noiembrie a.c.;
  + **E-factura** - sistemul va furniza date fiscale consistente către sistemul de analiză de risc, ceea ce va conduce la creșterea nivelului veniturilor colectate.
* Dezvoltarea de proiecte pilot de conformare voluntară pe sectoarele și categoriile de risc fiscal, informarea și comunicarea către contribuabili a modalităților de conformare voluntară;
* Combaterea fermă a comportamentelor neconforme și a evaziunii fiscale în vederea asigurării unui mediu fiscal echitabil pentru toți contribuabilii și descurajarea concurenței neloiale.

De asemenea, distinct la nivelul activității vamale se au în vedere o serie de măsuri specifice profilului de activitate, spre exemplu:

* eficientizarea controalelor operative efectuate de către birourile vamale în baza analizei de risc, având ca tematică verificarea felului, cantității, încadrării tarifare, verificarea dreptului de proprietate intelectuală, verificarea ulterioară a dovezilor de origine a mărfurilor, etc;
* orientarea controalelor ulterioare către operatorii economici cu grad ridicat de risc, pe baza analizei de risc efectuată prin utilizarea sistemelor electronice dedicate managementului riscurilor în domeniul vamal, în vederea depistării eventualelor încălcări a legislației vamale**;**
* identificarea de noi fraude/ iregularități privind încadrarea tarifară a mărfurilor importate în ultimii 3 ani, având în vedere noile informații din Notele explicative relative la Sistemul Armonizat - ediția 6 (2017) și stabilirea de obligații bugetare de plată concretizate în acte de control;
* identificarea cazurilor de nerespectare a legislației vamale specifice și recuperarea eventualelor obligații bugetare datorate prin efectuarea de acțiuni de control la operatorii economici care derulează operațiuni vamale în regim special de perfecționare activă, perfecționare pasivă, admitere temporară și antrepozit vamal, în vederea verificării respectării condițiilor de autorizare aprobate de autoritatea vamală, verificarea stocurilor, amplasarea acestor mărfuri, prelucrarea, transformarea, precum și verificarea evidențelor la zi;
* sporirea numărului de controale (după caz tip filtru, în trafic, parcări, locuri obligatorii de trecere, etc.), cu precădere pentru depistarea mărfurilor introduse în țara fără documente de proveniență sau mărfuri contrafăcute, supravegherea circulației produselor energetice, precum și în scopul combaterii contrabandei cu țigarete și băuturi alcoolice;
* intensificarea controalelor la distribuitorii angro de produse accizabile (în special produse energetice, țigarete și băuturi alcoolice);
* îmbunătățirea cooperării intra și interinstituțională în vederea diseminării mai rapide a informațiilor referitoare la riscurile identificate.

1. **Execuția bugetară pe primul semestru al anului2021**


Conform datelor operative, execuția bugetului general consolidat pe primul semestru al anului 2021 (Anexa nr. 1 și Anexa nr. 2) s-a încheiat cu un **deficit de 33,81 miliarde lei (2,96% din PIB)** sub ținta stabilită pe semestrul I.

O mare parte din deficitul bugetar înregistrat în primul semestru, **respectiv 13,34 miliarde lei (1,17% din PIB)**, este generat de cheltuieli excepționale adoptate pentru combaterea efectelor epidemiei de COVID-19 (8,11 miliarde lei) și de creșterea cheltuielilor de investiții comparativ aceeași perioadă a anului 2020 (+5,23 miliarde lei).

**Veniturile bugetului general consolidat** au fost în sumă de **176,38 miliarde lei**, cu 20,6% mai mari comparativ cu aceeași perioadă a anului precedent și cu un grad de realizare al programului de încasări pe primul semestru de **101,0%**.


Acest avans a fost influențat de baza redusă aferentă 2020 (în principal perioada mar-mai - caracterizată preponderent de lockdown), redresarea indicatorilor economici, dar și de recuperarea parțială a unor categorii de venituri (contribuții de asigurări și TVA). Cele mai însemnate creșteri nominale s-au înregistrat în cazul TVA, contribuțiilor de asigurări, fondurilor europene, accize, respectiv impozit pe salarii și venit.

Veniturile bugetului general consolidat, ca procent în PIB, au crescut în perioada analizată cu 1,5 puncte procentuale comparativ cu aceeași perioadă a anului anterior de la 13,9% în PIB în semestru I 2020 la 15,4% din PIB în semestrul I 2021.

****

**Veniturile încasate din economia internă** (fără fonduri de la Uniunea Europeană pre și post-aderare) au fost în sumă de 163,90 miliarde lei (14,3% din PIB), cu **19,4% mai mari** comparativ cu încasările semestrului I 2020 și un grad de realizare a programului semestrial de **105,4%**.

Veniturile încasate din economia internă, ca procent în PIB, au crescut cu 1,3puncte procentuale de la 13,0% din PIB, cât au reprezentat în semestrul I 2020 la 14,3% din PIB în semestrul I 2021.



**Veniturile fiscale** au fost în sumă de **88,09 miliarde lei**, cu 25,3% mai mari comparativ cu perioada similară din anul precedent și s-au realizat în proporție de 109,5%.

În structură, veniturile fiscale au avut următoarea evoluție:

**Încasările din impozitul pe profit** pentru semestrul I 2021 au totalizat 8,43 miliarde lei, în creștere cu 12,1% și cu o depășire a țintei de program stabilit pentru această perioadă de 9,7% (+0,74 miliarde lei).

Evoluția impozitului pe profit virat de operatorii economici pentru semestrul I 2021 prezintă o dinamică pozitivă de 16%, cu o depășire a țintei de program stabilit pentru această perioadă de 14% (+1 miliard lei). Acest avans se datorează efectului de bază aferent trimestrului II al anului trecut, când s-au adoptat măsuri fiscale menite să sprijine contribuabilii în contextul pandemiei precum acordarea de bonificații de 5% pentru marii contribuabili, respectiv 10% pentru contribuabilii mici și mijlocii, acordate pentru plata la scadență a impozitului pe profit (OUG 33/2020).

Dinamica pozitivă a impozitului pe profit virat de operatorii economici este atenuată însă de scăderea impozitul pe profit virat de băncile comerciale cu 56,4% față de nivelul viramentelor din aceeași perioadă a anului precedent.

**Încasările din impozitul pe venit** în primul semestru al anului 2021 au totalizat 14,29 miliarde lei, în creștere cu 16,9% comparativ cu aceeași perioadă a anului precedent.

Gradul de realizare al impozitului pe venit față de programul stabilit pentru această perioadă este 106,6% (+0,89 miliarde lei).

În structură, comparativ cu aceeași perioadă a anului 2020, încasările din impozitul pe venitul din salarii, cresc cu 11,9%, dinamică superioară celei înregistrate de fondul de salarii de 7,6%.

O evoluție pozitivă a veniturilor din această sursă a fost susținută și de sporul încasărilor din impozitul pe veniturile din pensii și dividende, de 46,4%, respectiv 28%.

Încasările din **impozitele și taxele pe proprietate** au totalizat 4,89 miliarde lei (0,4% din PIB) cu 22,5% peste încasările semestrului I 2020, gradul de realizare al programului de încasări fiind de 113,3%.

Creșterea încasărilor din impozite pe proprietate față de semestrul I al anului anterior este influențată de anumite prevederi legislative cum ar fi:

a) pentru anul 2020, consiliile locale, respectiv Consiliul General al Municipiului București, au putut adopta hotărâri de reducere a impozitului anual pe clădiri cu o cotă de până la 50%, pentru clădirile nerezidențiale, aflate în proprietatea persoanelor fizice sau juridice, respectiv de scutire de la plata taxei lunare pe clădiri datorate de către concesionari, locatari, titularii dreptului de administrare sau de folosință a unei clădiri proprietatea publică sau privată a statului ori a unităților administrativ-teritoriale;

b) începând cu anul 2021 sunt prevăzute măsuri de creștere a impozitelor pe proprietate în situația neactualizării valorilor impozabile a clădirilor pentru persoane juridice, la un interval de 5 ani în comparație cu 3 ani (cum era până anul trecut).

**Încasările din taxa pe valoarea adăugată** au totalizat 35,93 miliarde lei, cu 41,5% peste încasările înregistrate în aceeași perioadă a anului precedent, iar gradul de realizare al programului de încasări a fost de 108,9%.

Evoluția pozitivă a încasărilor nete de TVA în primul semestru al anului se datorează efectului de bază aferent perioadei similare din anul precedent, când începând cu instituirea stării de urgență s-au adoptat măsuri fiscale cu scopul de a asigura companiilor un nivel de lichiditate suplimentar pe perioada crizei, prin amânarea termenului de plată a TVA și rambursarea TVA cu control ulterior.

Referitor la nivelul rambursărilor din TVA la 6 luni, acestea au însumat 12,2 miliarde lei cu o medie lunară de 2,0 miliarde lei, medie similara celei înregistrate în ianuarie-iunie 2020.

În ceea ce privește volumul cifrei de afaceri din comerțul cu amănuntul (cu excepția comerțului cu autovehicule și motociclete), serie brută, în perioada 1.I-31.V.2021, comparativ cu perioada 1.I-31.V.2020, acesta a înregistrat o creștere pe ansamblu, cu 13,7%, datorită creșterii vânzărilor de produse nealimentare (+23,2%), comerțului cu amănuntul al carburanților pentru autovehicule în magazine specializate (+13,8%) și vânzărilor de produse alimentare, băuturi și tutun (+4,6%).

Referitor la valoarea schimburilor extracomunitare de bunuri (Extra-UE27) aceasta au crescut cu 24,4% la importuri și cu 19,7% la exporturi (la valori exprimate în lei) în primele cinci luni ale anului 2021 comparativ cu perioada similară a anului precedent.

**Încasările din accize** au însumat 16,53 miliarde lei pe primul semestru al anului 2021, în creștere cu 21,2 % comparativ cu aceeași perioadă a anului precedent (+2,9 miliarde lei). Gradul de realizare al programul stabilit pentru această perioadă a fost de 108,4% (+1,3 miliarde lei).

În structură evoluția accizelor se prezintă astfel:

- în semestrul I al anului 2021 veniturile din accize pentru produse energetice au înregistrat o evoluție pozitivă de 22,0% comparativ cu aceeași perioadă a anului precedent (+0,1 miliarde lei) în condițiile unui nivel majorat al accizei pentru carburanți cu 3,0% de la începutul acestui an. Încasările din trimestrul II al anului 2020 au fost puternic influențate negativ de efectele instituirii stării de urgență asupra consumului de carburanți.

- veniturile din accizele pentru produsele din tutun au înregistrat un avans de 18,7% an/an, (+0,1 miliarde lei) și pe fondul majorării nivelului accizei la țigarete cu 5,6%.

**Încasările din alte impozite și taxe pe bunuri și servicii** în valoare de 2,25 miliarde lei, au scăzut în semestrul I al anului 2021 față de aceeași perioadă a anului 2020 cu 20,9%, gradul de realizare al programului semestrial fiind de 120,4%.

Diminuarea încasărilor comparativ cu anul anterior a fost determinată de evoluția acestei categorii de impozite la bugetul de stat unde reducerea a fost de 28,4% în condițiile în care, în semestrul I al anului 2021, încasările privind impozitul pe veniturile suplimentare obținute ca urmare a dereglementării prețurilor din sectorul gazelor naturale au scăzut cu 37,14% față de aceeași perioadă a anului precedent, ca urmare a modificărilor legislative de eliminare a prețurilor reglementate pentru categoria clienților casnici precum și de reducere a cotei procentuale de vânzare a cantității de gaze naturale pe piața centralizată, de la 50% la 40% din producția anuală, cu efect asupra încasărilor din impozitul pe veniturile suplimentare obținute ca urmare a dereglementării prețurilor din sectorul gazelor naturale.

De asemenea evoluția încasărilor din alte impozite și taxe pe bunuri și servicii a fost determinată și de diminuarea încasărilor la bugetul Fondului național unic de asigurări sociale de sănătate în primul semestru al anului 2021 comparativ cu primul semestru al anului 2020 cu 19,0% ca urmare a scăderii veniturilor din contribuția datorata pentru medicamente finanțate din Fondul național unic de asigurări sociale de sănătate și din bugetul Ministerului Sănătății (-21,8%) și a veniturilor din contribuția datorată pentru contractele cost-volum/cost-volum-rezultat (-33,1%).

**Încasările din impozitul pe comerțul exterior și tranzacțiile internaționale** au fost cu 13,0% peste cele aferente semestrului I 2020, în condițiile în care importurile de bunuri din zona extra-comunitară (în moneda națională)au crescut cu 24,4% în primele 5 luni ale anului, în timp ce gradul de realizare al programului de încasări a fost de 110,8%.

**Încasările din taxa pe utilizarea bunurilor, autorizarea utilizării bunurilor sau pe desfășurarea de activități** au crescut comparativ cu încasările semestrul I 2020 cu 0,65 miliarde lei(+31,2%), gradul de realizare al programului trimestrial fiind de 118,2%.

Evoluția încasărilor din **taxele pe utilizarea bunurilor, autorizarea utilizării bunurilor sau pe desfășurarea de activități** s-a datorat în principal creșterii înregistrate la bugetul de stat (+24,9%) unde încasările din taxele pentru jocurile de noroc au înregistrat o creștere cu 86,51% față de aceeași perioadă aferentă anului 2020, un grad de realizare a programului de 130%. Acest avans însemnat se datorează efectului de bază aferent trimestrului II al anului trecut, când s-au adoptat măsuri fiscale menite să sprijine contribuabilii în contextul pandemiei, și anume suspendarea plății taxele pe jocurile de noroc pe durata stării de urgență[[1]](#footnote-1). De asemenea creșteri semnificative s-au înregistrat și la bugetele locale (+34,6%) ca urmare a prevederii legislative referitoare la indexarea anuală a impozitelor pentru autovehiculele de transport de marfă cu masa totală autorizată egală sau mai mare de 12 tone, precum si pentru combinații de autovehicule, autovehicul articulat sau tren rutier, de transport de marfă cu masa totală maximă autorizată egală sau mai mare de 12 tone, în funcție de rata de schimb a monedei euro în vigoare în prima zi lucrătoare a lunii octombrie a fiecărui an și publicată în Jurnalul Uniunii Europene și de nivelurile minime prevăzute în Directiva 1999/62/CE de aplicare la vehiculele grele de marfă pentru utilizarea anumitor infrastructuri, în comparație cu rata inflației, așa cum era prevăzut înainte de intrarea în vigoare a Legii nr.296/2020.

**Contribuțiile sociale** realizate în semestrul I al anului 2021 în sumă de 62,38 miliarde lei au fost cu 13,8% (+7,6 miliarde lei) mai mari comparativ cu aceeași perioadă a anului precedent, iar gradul de realizare al acestora este de 103,6%.

Pe bugete, gradul de realizare al programului de încasări stabilit pentru primul semestru al anului 2021, se prezintă astfel: bugetul asigurărilor pentru șomaj (110,2%), bugetul asigurărilor sociale de stat (104,5%), bugetul fondului național unic de asigurări sociale de sănătate (101,9%) și bugetul de stat (101,2%).

Comparativ cu aceeași perioadă a anului 2020 s-au înregistrat creșteri ale contribuțiilor sociale încasate, pe bugete componente, astfel: bugetul asigurărilor sociale de stat (+15,2%), bugetul asigurărilor pentru șomaj (+15,3%), bugetul Fondului național unic de asigurări sociale de sănătate (+13,0%) și bugetul de stat (+6,1%).

Dinamica pozitivă a veniturilor din contribuții sociale realizate în această perioadă este superioară celei înregistrate de fondul de salarii de 7,6% și se datorează încasărilor reduse din perioada martie-iunie 2020 (ca efect al măsurii de amânare a termenului de plată a obligațiilor bugetare).

**Veniturile nefiscale** încasate în primul semestru al anului 2021 au totalizat 13,06 miliarde lei (1,1% din PIB), cu 9,6% sub programul de încasări aferent semestrului I și cu 11,4% mai mari comparativ cu încasările semestrul I 2020.

La bugetul de stat încasările din veniturile nefiscale au crescut cu 5,7% comparativ cu aceeași perioadă a anului precedent, iar gradul de realizare al programului este de 76,3% (-1,9 miliarde lei). Nerealizarea programului se înregistrează la toate categoriile de venituri nefiscale, cu excepția sumele din vânzarea certificatelor de emisii de gaze cu efect de seră și a veniturilor din amenzi, penalități și confiscări.

În structură, comparativ cu aceeași perioadă a anului precedent evoluția veniturilor nefiscale este influențată pozitiv de creșterea veniturilor din proprietate cu 8,0% față de aceeași perioadă a anului precedent, ca urmare a majorării încasărilor din sumele din vânzarea certificatelor de emisii de gaze cu efect de seră cu +1,5 miliarde lei și a veniturilor din dividende cu +0,3 miliarde lei.


Scăderi ale veniturilor din proprietate s-au înregistrat la vărsăminte din veniturile nete ale B.N.R. cu 64,1% (-0,8 miliarde lei), la venituri din concesiuni și închirieri cu 17,2% (-0,2 miliarde lei) și la venituri din vânzarea certificatelor de emisii de gaze cu efect de seră cu 31,1% (-0,2 miliarde lei).

**Sumele rambursate de Uniunea Europeană în contul plăților efectuate și donații** au totalizat **12,48 miliarde** lei (1,1% din PIB), cu 38,9% mai mari comparativ cu semestrul I 2020. Gradul de realizare al programului semestrial a fost de 65,0%.


Ca procent în PIB, sumele rambursate de Uniunea Europeană în contul plăților efectuate și donații au crescut cu 0,2 puncte procentuale de la 0,9% din PIB cât au fost în semestrul I 2020 la 1,1% din PIB in semestrul I 2021.

**Cheltuielile bugetului general consolidat** în sumă de **210,19 miliarde lei (18,4% din PIB)**, au crescut în termeni nominali cu 9,8% față de aceeași perioadă a anului precedent, gradul de realizare al acestora fiind de 92,6%.

Acestea, ca pondere în PIB, au înregistrat o creștere cu 0,3 puncte procentuale de la 18,1% din PIB în semestrul I 2020 la 18,4% din PIB în semestrul I 2021.



Pe primele șase luni ale anului 2021 cheltuielile de investiții au fost cu 5,23 miliarde lei mai mari față de aceeași perioadă a anului precedent, iar plățile cu caracter excepțional generate de epidemia COVID-19 au fost de 8,11 miliarde lei.



**Cheltuielile de personal** au fost în sumă de 55,71 miliarde lei în creștere cu 4,5% comparativ cu semestru I 2020, fiind realizate în proporție de 99,9%.

Cheltuielile de personal, ca procent în PIB, au scăzut cu 0,1 puncte procentuale de la 5,0% din PIB cât au fost în semestrul I 2020 la 4,9 % din PIB în semestrul I 2021.

Creșterea în termeni nominali a cheltuielilor de personal comparativ cu semestrul I 2020 a fost determinată, în principal, de plățile reprezentând stimulentul de risc acordat pentru COVID 19 (0,07 miliarde lei), precum și alte cheltuieli de personal, inclusiv sporuri acordate personalului medical și auxiliar implicați în activitățile cu pacienții diagnosticați cu COVID-19 (1,52 miliarde lei).

**Cheltuielile cu bunuri și servicii** au totalizat 27,47 miliarde lei în creștere cu 8,3% față de aceeași perioadă a anului precedent și s-au realizat în proporție de 98,2%.

Evoluția cheltuielilor cu bunuri și servicii s-a datorat în principal creșterii înregistrate la bugetul de stat (+33,7%), la bugetul instituțiilor publice finanțate integral sau parțial din venituri proprii (+12,6%) precum și la bugetul Fondului național unic de asigurări sociale de sănătate (+7,9%) determinate în special de plăți suplimentare pentru medicamente, materiale sanitare, reactivi și alte produse necesare diagnosticării și tratării pacienților infectați cu coronavirusul SARS-CoV-2 și plata pentru vaccinuri împotriva COVID -19.

**Cheltuielile cu dobânzile** au fost în sumă de 8,87 miliarde lei (0,8% din PIB) cu 2,5% mai mari comparativ cu primul semestru al anului 2020, gradul de realizare al cheltuielilor programate pentru semestrul I 2021 fiind de 84,0%.

**Cheltuielile cu subvențiile** au însumat 3,26 miliarde lei (0,3% din PIB) cu 15,8% mai mici comparativ cu aceeași perioadă a anului anterior, gradul de realizare al cheltuielilor programate pentru semestrul I 2021 fiind de 88,7%. Cea mai mare parte dintre aceste cheltuieli au reprezentat alocări către sectorul agricol și transporturi, respectiv subvenții pentru sprijinirea producătorilor agricoli precum și pentru transportul călătorilor.

**Cheltuielile cu asistența socială** au fost de 75,25 miliarde lei (6,6% din PIB) în creștere cu 8,7% comparativ cu aceeași perioadă a anului precedent și s-au efectuat în proporție de 98,0% comparativ cu programul semestrial.

Evoluția cheltuielilor cu asistența socială a fost influențată, în principal, de majorarea punctului de pensie, de la 1 septembrie 2020 cu 177 lei, respectiv de la 1.265 lei la 1.442 lei, a îndemnizației sociale pentru pensionari garantată de la 1 septembrie 2020 de la 704 lei la 800 lei, majorarea alocațiilor de stat pentru copii și de plățile cu caracter excepțional, în domeniul social și economic, pentru diminuarea efectelor negative generate de pandemia de COVID-19. Astfel, în semestrul I 2021 s-au realizat plăți determinate de măsurile care au fost luate cu caracter excepțional, în domeniul social și economic, pentru diminuarea efectelor negative generate de pandemia de COVID 19, în valoare de 1,38 miliarde lei, respectiv 0,57 miliarde lei pentru îndemnizații acordate pe perioada suspendării temporare a contractului individual de muncă din inițiativa angajatorului, 0,19 miliarde lei pentru îndemnizații acordate pentru alți profesioniști și pentru persoanele care au încheiate convenții individuale de muncă care întrerup activitatea ca urmare a efectelor SARS-CoV-2, 0,27 miliarde lei pentru sume acordate angajatorilor pentru decontarea unei părți a salariului brut al angajaților menținuți în muncă, 0,045 miliarde lei sume acordate angajatorilor pentru încadrarea în muncă a unor categorii de persoane, precum și 0,30 miliarde lei îndemnizații acordate pe perioada reducerii temporare a activității pentru profesioniști precum și pentru persoanele care au încheiate convenții individuale de muncă în baza Legii nr.1/2005.

De asemenea, se continuă ritmul accelerat de decontări ale indemnizațiilor de asigurări sociale de sănătate pentru concedii medicale în scopul diminuării stocului de plăți restante aferente acestora, astfel că în semestrul I 2021 au fost efectuate plăți în valoare de 2,17 miliarde lei.

**Cheltuielile cu alte transferuri** au fost în sumă de 11,35 miliarde lei (1,0% din PIB) au fost cu 28,3% mai mari decât plățile efectuate în semestrul I 2020. Comparativ cu nivelul programat a se efectua pe primul semestru cheltuielile cu alte transferuri s-au efectuat în proporție de 84,4%.

**Cheltuielile privind proiectele finanțate din fonduri externe nerambursabile** (inclusiv subvențiile de la Uniunea Europeană aferente agriculturii) au fost de 13,76 miliarde lei (1,2% din PIB), cu 32,7% mai mari comparativ cu aceeași perioadă a anului precedent.

**Cheltuielile pentru investiții**, care includ cheltuielile de capital, precum și cele aferente programelor de dezvoltare finanțate din surse interne și externe, au însumat 21,35 miliarde lei (1,9% din PIB), cu 32,4% mai mari comparativ cu semestrul I 2020. De asemenea, se observă o creștere mai accentuată a proiectelor finanțate din fonduri externe nerambursabile postaderare, acestea reprezentând 52,84% din totalul cheltuielilor pentru investiții pe primele șase luni ale anului 2021.

Totodată în cadrul bugetului Ministerului Afacerilor Interne s-au plătit 0,18 miliarde lei pentru achiziționarea de produse - stocuri de urgență medicală, inclusiv scannere termice pentru combaterea răspândirii infecției cu coronavirusul SARS-COV-2.

La sfârșitul primului semestru a.c. se înregistrează un **deficit primar** (soldul bugetar exclusiv cheltuielile cu dobânzile) în valoare de 24,94 miliarde lei (2,2% din PIB) față de un deficit primar prevăzut pentru această perioadă de 41,86 miliarde lei (3,7% din PIB).

Principalele obiective de investiții distincte pentru care s-au efectuat plăți în semestrul I al anului 2021 sunt:

* Pod suspendat peste Dunăre în zona Brăila plăți 376,1 milioane lei;
* Autostrada Sebeș – Turda plăți 131,5 milioane lei;
* Modernizarea liniei C.F. București Nord - Jilava - Giurgiu Nord - Giurgiu Nord Frontiera. Lotul 1 : Redeschiderea circulației feroviare pe pod, peste râul Argeș între Vidra și Comana plăți 88,6 milioane lei;
* Reabilitarea liniei C.F. Frontiera - Curtici - Simeria, parte componenta a Coridorului IV Pan-European pentru circulația trenurilor cu viteza maxima de 160 km/h; Tronsonul 2: km 614 - Gurasada si Tronsonul 3: Gurasada – Simeria plăți 552,1 milioane lei;
* Autostrada Brașov - Târgu Mureș - Cluj – Oradea plăți 220,8 milioane lei;
* Autostrada de centura București - Sector Centura Sud KM.52+770 - KM 100+900 plăți 196,5 milioane lei;
* Autostrada Sibiu – Pitești plăți 117 milioane lei;
* Autostrada Lugoj-Deva plăți 83,8 milioane lei;
* Drum expres Craiova - Pitești si legăturile la drumurile existente plăți 421,8 milioane lei;
* Programul național de construcții de interes public sau social – plăți 390 milioane lei;
* Reducerea eroziunii costiere Faza II (2014-2020) plăți 106 milioane lei;
* Varianta de ocolire a municipiului Satu Mare plăți 18,7 milioane lei;
* Reabilitarea infrastructurii principale de irigații plăți 38,3 milioane lei.

Obiective / proiecte de investiții cu **grad valoric scăzut** de execuție la 30 iunie 2021


* Ministerul Transporturilor și Infrastructurii:
* *Reabilitarea liniei de cale ferata Brașov-Simeria, componentă a Coridorului Rin-Dunăre, pentru circulația trenurilor cu viteza maxima de 160 km/h, tronsonul Brașov - Sighișoara* : 0% (program 1.974,9 milioane lei)
* *Legătura rețelei de metrou cu Aeroportul International Henri Coandă – Otopeni* : grad de execuție 0% (program 487,4 milioane lei)
* *Modernizarea liniei de cale ferata București Nord - Aeroport International Henri Coandă București - Faza I: Racord cf la Terminalul T1, Aeroport International Henri Coandă București*: grad de execuție 0% (program 137,3 milioane lei)
* *Modernizare DN 28B Târgu Frumos - Botoșani km 0+000 - km 76+758* : grad de execuție 0% (program 61,9 milioane lei)
* *Varianta de ocolire a municipiului Satu Mare* : grad de execuție 16,6% (program 112,5 milioane lei / plăți 18,7 milioane lei)
* *Modernizarea Centurii Rutiere A Municipiului București între A1 - DN 7 și DN 2 - A2* : grad de execuție 4,9% (program 62,3 milioane lei / plăți 3 milioane lei)
* Ministerul Afacerilor Interne:
* *Obiective noi*: grad de execuție 0% (program 117,7 milioane lei)
* *Obiective în continuare*: grad de execuție 21,4% (program 80,2 milioane lei / plăți 17,1 milioane lei)
* Ministerul Agriculturii si Dezvoltării Rurale:
* *Reabilitarea infrastructurii principale de irigații – A* : grad de execuție 13,9% (program 276,2 milioane lei / plăți 38,3 milioane lei)
* Ministerul Mediului, Apelor si Pădurilor:
* *Înființare perdele forestiere* : grad de execuție 3,5% (program 28,8 milioane lei / plăți aprox. 1 milion lei)
* *Acumulare Runcu*: grad de execuție 33,9% (program 20,0 milioane lei / plăți 6,8 milioane lei)

Remarcăm faptul că în programul de investiții publice al ministerelor și Secretariatului General al Guvernului pe anul în curs sunt incluse un număr de 76 de obiective de investiții în continuare pentru care ordonatorii principali de credite nu au alocat pe anul în curs credite bugetare. Exemplificăm mai jos, astfel:

* Ministerul Transporturilor și Infrastructurii:
* *Varianta de ocolire Bușteni Sud km 0+000 - km 1+020*
* *Varianta de ocolire Comarnic km 0+000 - km 2+850*
* *Varianta ocolitoare a orașului Mediaș, pe DN 14*
* Ministerul Mediului, Apelor si Pădurilor (20 de obiective)
* *Lucrări de protecție lac Techirghiol etapa a III a*
* *Acumulare Surduc pentru zona Timișoara*

|  |  |  |  |
| --- | --- | --- | --- |
| Plafoane privind soldul bugetar pe principalele bugete componente 2021 | | | |
|  |  |  |  |
|  | **Buget iniţial** | **Realizări semestrul I 2021** | **Estimări 2021** |
| Sold buget general consolidat (% din PIB) | -7.16% | -2.96% | -7.13% |
| Sold primar al bugetului general consolidat (mil. lei) | -63,135.5 | -24,937.2 | -66,963.9 |
| Sold buget general consolidat (mil. lei) | -80,000.00 | -33,809.5 | -83,757.6 |
| Sold buget de stat (mil. lei) | -87,349.70 | -42,703.1 | -90,910.9 |
| Sold buget asigurări sociale de stat (mil. lei) | 142.90 | -32.7 | 172.2 |
| Sold buget Fond național unic de asigurări de sănătate (mil. lei) | 0.00 | 920.2 | 0.0 |
| Sold bugetul asigurărilor pentru șomaj (mil. lei) | 1,192.90 | -977.6 | 1,263.7 |
| Sold bugetul instituțiilor finanțe din venituri proprii (mil. lei) | 1,850.00 | 2,256.0 | 1,850.0 |

**Stocul plăților restante** raportate la data de 30 iunie 2021 a fost în sumă totală de 1.250,8 milioane lei, cu 0,22% sub nivelul înregistrat la data de 30 iunie 2020, pe fondul diminuării plăților restante în administrația locală cu 1,95%. La nivelul administrației centrale s-a înregistrat o creștere a plăților restante cu 7,98% comparativ cu semestrul I 2020 în timp ce la nivelul bugetului asigurărilor sociale acestea au crescut cu 209,4%.



**Arieratele** (plățile restante peste 90 de zile) înregistrate la data de 30 iunie 2021 au fost în sumă de 257,8 milioane lei, în creștere cu 4,77% comparativ cu cele înregistrate la data de 30 iunie 2020 pe fondul creșterii arieratelor în administrația locală cu 11,04%în timp ce la nivelul administrației centrale se constată o reducere cu 42,31%. Arieratele din administrația locală au reprezentat 93,6% din totalul arieratelor înregistrate la 30 iunie 2021.

**IV. Finanțarea deficitului bugetar și datoria publică**

**VI.1 Datoria publică**

Datoria guvernamentală conform metodologiei UE s-a situat la data de **31 mai 2021** la un nivel de 49,7% din PIB în creștere, comparativ cu nivelul de 47,3% din PIB, cât s-a înregistrat la sfârșitul anului 2020 situându-se sub plafonul de 60% stabilit prin Tratatul de la Maastricht.

Din datoria guvernamentală înregistrată la 31 mai 2021, datoria internă a administrației publice a reprezentat 24,6% din PIB, iar datoria externă a fost de 25,1% din PIB.

Conform datelor publicate de EUROSTAT[[2]](#footnote-2), la sfârșitul anului 2020 România (47,3% din PIB) s-a situat pe locul 8 între statele membre UE, cu cel mai scăzut nivel de îndatorare după Estonia (18,2% din PIB), Luxemburg (24,9% din PIB), Bulgaria (25,0% din PIB), Republica Cehă (38,1% din PIB), Suedia (39,9% din PIB), Danemarca ( 42,2% din PIB) și Letonia (43,5% din PIB), sub media datoriei guvernamentale pentru zona euro (EA 19) (98,0% din PIB), dar și sub media datoriei guvernamentale pentru UE27 (90,7% din PIB).

Un număr de 14 state membre au înregistrat, la finele anului 2020, un nivel al datoriei publice guvernamentale în PIB de peste 60% din PIB cele mai ridicate niveluri înregistrându-se în Grecia (205,6%), Italia (155,8%), Portugalia (133,6%), Spania (120,0%), Cipru (118,2%), Franța (115,7%), și Belgia (114,1%).

**VI.2 Finanțarea deficitului bugetar**

Finanțarea deficitului bugetar pentru **semestrul I 2021** s-a realizat în principal din surse interne, prin emisiuni de titluri de stat lansate pe piața internă și în completare din surse externe. Sursele necesare refinanțării datoriei publice guvernamentale s-au asigurat in principal de pe piețele pe care s-au emis aceste datorii și din rezerva financiară în valută la dispoziția MFP.

Instrumentele de datorie în semestrul I 2021 pentru finanțarea deficitului bugetar și refinanțarea datoriei publice au fost următoarele:

1. De pe piața internă :
   1. Licitații de titluri de stat pe piața interbancară: a fost adjudecată suma de 28,95 miliarde lei și respectiv 1,48 miliarde euro, reprezentând un total de aproximativ 36,21 miliarde lei, din care:
   * 11,5 % - emisiuni de certificate de trezorerie cu discont cu maturitate de până la 12 luni și emisiuni de obligațiuni de tip benchmark cu maturități reziduale până la 1 an;
   * 27,7 % - emisiuni de obligațiuni de tip benchmark cu maturități reziduale între 1 și 5 ani; și
   * 60,7 % - emisiuni de obligațiuni de tip benchmark cu maturități reziduale între 5 și 15 ani.
   1. Titluri de stat pentru populație: în semestrul I 2021 au fost lansate de titluri de stat destinate populației prin programele TEZAUR și FIDELIS în valoare totală de 3,7 miliarde lei. Prin programul TEZAUR a fost atrasă suma de 2,3 miliarde lei prin 17 emisiuni cu maturități cuprinse între 1 si 5 ani. Prin programul FIDELIS, prin trei emisiuni cu maturități de 1 și 3 ani (lei) și 5 ani (euro) au fost atrase 709,5 mil. lei și 140,5 mil. Euro.
2. De pe piața externă a fost atrasă suma de 3,5 miliarde euro, printr-o emisiune, în două tranșe de euroobligațiuni, în data de 7 aprilie 2021, astfel:

* 2 miliarde euro cu scadență de 12 ani și dobândă de 2,00% pe an;
* 1,5 miliarde euro cu scadență de 20 ani și dobândă de 2,75% pe an;

Tragerile aferente împrumuturilor contractate de la instituțiile financiare internaționale, în semestrul I 2021, au fost de cca 71,4 mil EUR.

Procesul de finanțare externă în primul semestru al anului 2021 a avut în vedere asigurarea prezenței constante a României pe piețele externe de capital în condiții de cost avantajoase pentru România, diversificarea bazei de investitori și consolidarea rezervei financiare în valută la dispoziția Trezoreriei Statului la un nivel care să acopere până la 4 luni din necesarul brut de finanțare.

**Garanțiile guvernamentale** acordate de Ministerul Finanțelor Publice în primele 6 luni ale anului 2021 au fost în valoare de aproximativ 5.137,18 mil. lei, în limita plafonului de 30 miliarde lei stabilit prin Legea nr. 14/2021 pentru aprobarea plafoanelor unor indicatori specificați în cadrul fiscal-bugetar pe anul 2021.

**VI.3 Datoria publică locală**

În ceea ce privește tragerile autorizate pentru a fi efectuate în anul 2021 din finanțările rambursabile contractate sau care urmează să fie contractate de către unitățile/subdiviziunile administrativ-teritoriale, acestea sunt în valoare de 1.600 milioane lei, cu încadrare în plafonul anual de 1.600 milioane lei, aprobat prin *Legea nr. 14/2021 pentru aprobarea plafoanelor unor indicatori specificaţi în cadrul fiscal-bugetar pe anul 2021*. Finanțările rambursabile autorizate în semestrul I al anului 2021 pentru a fi contractate de unitățile/subdiviziunile administrativ-teritoriale pentru realizarea de investiții publice de interes local au fost în valoare de cca. 564,13 milioane lei, în limita plafonului de 1.200 milioane lei stabilit prin Legea nr. 14/2021. De asemenea, au fost autorizate finanțări rambursabile, în sumă totală de cca. 487,46 milioane lei, pentru a fi contractate de unitățile administrativ-teritoriale în vederea prefinanțării și/sau cofinanțării de proiecte care beneficiază de fonduri externe nerambursabile de la Uniunea Europeană.

# **V. Absorbția fondurilor externe nerambursabile**

Pentru Cadrul Financiar Multianual (CFM) 2021-2027, România are o alocare totală, de aproximativ 80 miliarde euro, din fonduri UE, împărțită astfel: **pentru CFM 2021-2027** – 51,30 miliarde euro (din care 30,30 miliarde euro, alocați pentru Politica de coeziune (PC) și 21,60 miliarde euro, alocați pentru Politica agricola comuna (PAC)) și **pentruNext Generation EU/NGUE** (instrumentul de redresare economică) – 31,60 miliarde euro (din care 29,20 miliarde euro, alocați pentru Facilitate de Recuperare și Reziliență (RRF), 1,30 miliarde euro alocați pentru React-EU și 1,11 miliarde alocați pentru Fondul de tranziției justă).

Programele operaționale aferente implementării politicii de coeziune și politicii agricole comune la nivel național, pentru CFM 2021 – 2027 sunt în curs de aprobare. Planul Național de Redresare și Reziliență (PNRR) se află în curs de analiză în vederea aprobării la nivelul Comisiei Europene.

În ceea ce privește CFM 2014-2020, sumele primite de România de la bugetul UE, în primul semestru al anului 2021, sunt în sumă de 3,57 miliarde euro.

Avansurile primite din CFM 2014-2020 în primele 6 luni ale anului 2021 sunt în sumă de 0,03 miliarde euro (52,04%), iar rambursările (inclusiv sumele primite din FEGA) sunt în sumă de 3,53 miliarde euro (52,96%).

Din punct de vedere al absorbției pentru CFM 2014-2020, în anul 2021, cele mai bune rezultate au fost înregistrate de Fondul European pentru Garantare Agricolă (FEGA) prin intermediul căruia s-au atras 1,75 miliarde euro (90,10% din suma estimată de 1,94 miliarde euro), urmat de fondurile structurale și de coeziune (FSC) cu 1,03 miliarde euro (32,28% din suma estimată de 3,20 miliarde euro).



# **Concluzii**

* + În trimestrul I 2021 comparativ cu trimestrul I 2020 produsul intern brut s-a majorat, în termeni reali, cu 0,1% față de aceeași perioadă din 2020 și cu 2,9% față de trimestrul precedent (pe serie ajustată sezonier), România situându-se, astfel, cu circa 3 puncte procentuale peste media creșterii economice din UE27(-0,1%) şi Zona Euro (-0,3%).
  + Soldul bugetului general consolidat la semestrul I 2021 s-a încadrat în ținta stabilită. Deficitul înregistrat a fost influențat de cheltuielile excepționale adoptate pentru combaterea efectelor epidemiei de COVID-19 și de accelerarea cheltuielilor cu investițiile.
  + Datoria guvernamentală conform metodologiei UE s-a situat la data de **31 mai 2021** la un nivel de 49,7% din PIB.
  + Veniturile bugetului general consolidat au fost superioare încasărilor din perioada similară a anului anterior, atât în termeni nominali cât și ca raport în PIB, fiind influențate de baza redusă aferentă 2020 (în principal perioada mar-mai - caracterizată preponderent de lockdown), redresarea indicatorilor economici, dar și de recuperarea parțială a unor categorii de venituri (contribuții de asigurări și TVA).
  + Absorbția fondurilor externe nerambursabile reprezintă o prioritate pentru România mai ales în contextul actual generat de pandemia cu COVID-19 și deși sumele din fonduri externe nerambursabile încasate în semestrul I 2021 au fost considerabil mai mari comparativ cu semestrul I 2020 totuși acestea s-au situat la un nivel redus față de cel programat pentru perioada analizată. Ca urmare este necesar ca în partea a doua a anului 2021 să se intensifice eforturile de absorbție a acestor fonduri.
* Cheltuielile bugetului general consolidat au fost cu 9,8% mai mari comparativ cu aceeași perioadă a anului anterior, situându-se sub nivelul programat.
* Cheltuielile efectuate pentru investiții au fost cu 32,4% mai mari decât cele aferente semestrului I 2020.
* Din notele justificative transmise de ordonatorii principali de credite, sumele neutilizate în semestrul I au fost determinate în principal de: ritmicitatea diferită de emitere a facturilor de către furnizori, de viteza de remitere a acestora, de calitatea documentelor justificative prezentate la plată, lucrări de reparații care nu au putut fi finalizate până la sfârșitul lunii iunie din cauza vremii nefavorabile, facturi nerecepționate aferente comenzilor solicitate, termene trimestriale de facturare, fapt ce a dus la emiterea facturilor în luna iulie pentru serviciile prestate în luna iunie precum și emiterea cu întârziere a facturilor de către furnizorii de servicii, declanșarea cu întârziere a unor proceduri de achiziții de bunuri materiale, fie procedurile de achiziții au fost îngreunate determinate de oferte neconforme, astfel încât unele au trebuit reluate.
* Având în vedere execuția bugetară din primul semestru al anului 2021 și ținând cont de contextul economic și financiar generat de pandemia de COVID-19 apreciem că la acest moment nu sunt evidente elemente care să conducă la depășirea țintei de deficit de 7,16% din PIB.

1. OUG nr.48/2020 [↑](#footnote-ref-1)
2. Comunicat Eurostat nr. 48/2021 din 22 aprilie 2021 [↑](#footnote-ref-2)